KOMISSION TÄYTÄNTÖÖNPANOPÄÄTÖS,

annettu 5 päivänä tammikuuta 2018,

Euroopan parlamentin ja neuvoston asetuksen (EU) N:o 1308/2013 105 artiklassa tarkoitetun, erään viinialan nimityksen eritelmän muutoksen hyväksymistä koskevan pyynnön julkaisemisesta Euroopan unionin virallisessa lehdessä

Haut-Montravel (SAN)

(2018/C 4/04)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 97 artiklan 3 kohdan,

sekä katsoo seuraavaa:

Ranska on asetuksen (EU) N:o 1308/2013 105 artiklan mukaisesti esittänyt pyynnön nimityksen ”Haut-Montravel” eritelmän muuttamisesta.

Komissio on tutkinut kyseisen pyynnön ja todennut, että asetuksen (EU) N:o 1308/2013 93–96 artiklassa, 97 artiklan 1 kohdassa sekä 100, 101 ja 102 artiklassa säädetyt edellytykset täyttyvät.

ON PÄÄTTÄNYT SEURAAVAA:

Ainoa artikla

Asetuksen (EU) N:o 1308/2013 105 artiklan mukainen nimityksen ”Haut-Montravel” (SAN) eritelmän muutospyyntö esitetään tämän päätöksen liitteessä.

Asetuksen (EU) N:o 1308/2013 98 artiklan mukaisesti tämän päätöksen julkaiseminen Euroopan unionin virallisessa lehdessä antaa oikeuden vastustaa tämän artiklan ensimmäisessä kohdassa tarkoitettua eritelmän muutosta kahden kuukauden kuluessa päätöksen julkaisupäivästä.

(1) EUVL L 347, 20.12.2013, s. 671.

LIITE

”HAUT-MONTRAVEL”

PDO-FR-A0152-AM01

Hakemuksen jättämispäivä: 15 syyskuuta 2014

ERITELMÄN MUUTOSPYYNTÖ

1. Muutokseen sovellettavat säännöt

Asetuksen (EU) N:o 1308/2013 105 artikla – muu kuin vähäinen muutos

2. Muutoksen kuvaus ja perustelut

2.1 Maantieteellinen tuotantoalue

Eritelmän 1 luvun IV kohdassa kuvattu maantieteellinen alue koskee nyt seuraavia kahdeksaa kuntaa: Bonneville-et-Saint-Avit-de-Fumadières, Lamothe-Montravel, Montcaret, Montazeau, Montpeyroux, Saint-Méard-de-Gurçon, Saint-Michel-de-Montaigne ja Saint-Vivien. Näissä SAN-nimityksen ”Côtes de Montravel” tuotantoalueella sijaitsevissa kunnissa on samat maaperä- ja ilmasto-olot kuin SAN-nimityksen ”Haut-Montravel” alkuperäisellä tuotantoaluetuotantoalueella. Myös rypälelajikkeet ovat samankaltaisia. Muutos on seurausta tuotantoedellytysten mukauttamisesta SAN-nimityksen ”Haut-Montravel” valkoviinien liköörimäisyyden esiin nostamiseksi.

Muutos on linjassa SAN-nimityksen ”Côtes de Montravel” eritelmään tehtyjen tarkistusten kanssa. Näiden kahden SAN-nimityksen tuotantoalue on nyt sama, vaikka niiden tuotteet ovatkin erilaisia: SAN-nimityksen ”Côtes de Montravel” viinit ovat pehmeitä valkoviinejä. Tuotteet on helpompi erottaa toisistaan.

Maantieteelliseen alueeseen lisättyjen kuntien kuvattiin aiemmin olevan osa välittömässä läheisyydessä sijaitsevaa aluetta. Ne poistetaan nyt tästä alueesta (eritelmän I luvun IV kohdan 3 alakohta).

Rajattua viljelyaluetta koskevan I luvun IV kohdan 2 alakohtaan lisätään päivämäärä, jona toimivaltainen kansallinen viranomainen hyväksyy rajattua viljelyaluetta koskevan muutoksen uuden maantieteellisen tuotantoalueen yhteydessä. Tämä kohta ei vaikuta yhtenäiseen asiakirjaan.

2.2 Yhteys alkuperään

Eritelmän X kohdassa mainittua yhteyttä alkuperään muutetaan eritelmään tehtyjen muutosten seurauksena.

Yhtenäisen asiakirjan 7 kohdassa mainittua yhteyttä koskevaa tiivistelmää tarkistetaan vastaavasti. Myös e-Ambrosia-sovelluksen enimmäismerkkimäärä otetaan huomioon.

2.3 Toimitukselliset muutokset

— Korvataan 1 luvun VI kohdan 1 alakohdan b alakohdassa oleva ilmaisu ”silmut” ilmaisulla ”kukkivat silmut”. Tämä toimituksellinen oikaisu ei muuta alkuperäisen tekstin merkitystä. Yhtenäistä asiakirjaa muutetaan seuraavasti: korvataan ilmaisu ”10 silmua” ilmaisulla ”10 kukkivaa silmua”.

— Poistetaan siirtymätoimenpiteitä koskevasta 1 luvun XI kohdasta 2 alakohta ”Analyysinormit – kokonaisalkoholipitoisuus”. Tätä alakohtaa sovellettiin ainoastaan satovuoden 2011 loppuun asti.

Kyseessä on toimituksellinen päivitys, joka ei vaikuta yhtenäiseen asiakirjaan.

2.4 Tuotokset

— Muutetaan eritelmän 1 luvun VIII kohdan 1 alakohdassa tuotoksia koskevia määräyksiä. Tuotosta alennetaan 50 hehtolitrasta 25 hehtolitraan hehtaaria kohden ja enimmäistuotosta 60 hehtolitrasta 30 hehtolitraan hehtaaria kohden. Muutetaan yhtenäisen asiakirjan 5 kohdan b alakohtaa vastaavasti.

— Alennetaan 1 luvun VI kohdan 1 alakohdan d alakohdassa köynnösten keskimääräistä enimmäismäärää lohkolla 8 000 kilogrammasta 7 000 kilogrammaan hehtaaria kohden, jotta se on linjassa tuotosta koskevan muutoksen kanssa. Tämä muutos ei vaikuta yhtenäiseen asiakirjaan.

— Lisätään eritelmän VIII kohtaan 4 alakohta, jonka mukaan sekä suojatun alkuperänimityksen ”Haut-Montravel” että suojatun alkuperänimityksen ”Côtes de Montravel” viinit voivat olla peräisin samalta viininviljelyalueelta. Suojatun alkuperänimityksen ”Côtes de Montravel” määrä ei tällöin saa olla suurempi kuin suojatun alkuperänimityksen ”Côtes de Montravel” sallitun vuosituotoksen ja suojatun alkuperänimityksen ”Haut-Montravel” määrän välinen erotus, johon sovelletaan kerrointa k. Tämä kerroin lasketaan suojatun alkuperänimityksen ”Côtes de Montravel” sallitun vuosituotoksen ja suojatun alkuperänimityksen ”Haut-Montravel” sallitun vuosituotoksen suhteena. Tämä muutos ei vaikuta yhtenäiseen asiakirjaan.

Tuotanto-olosuhteita muutetaan, jotta viini ”Haut-Montravel” voidaan paremmin yksilöidä makeaksi viiniksi eli likööriviiniksi, joka valmistetaan ylikypsistä rypäleistä, jotka korjataan käsin useassa eri vaiheessa.

2.5 Rypäleen kypsyys ja analyysinormit

— Muutetaan eritelmän 1 luvun VII kohdan 1 alakohdassa satomääräyksiä sen täsmentämiseksi, että rypäleet korjataan ylikypsinä riippumatta siitä, onko niissä jalohometartunta vai ei.

— Ilmoitetaan muun muassa, että rypäleet korjataan käsin useassa eri vaiheessa.

— Eritelmän 1 luvun VIII kohdan 2 alakohdassa rypäleiden kypsyyttä koskevia määräyksiä tarkistetaan ylöspäin: rypäleiden sokeripitoisuus nousee 198 grammasta 255 grammaan litraa kohden, luonnollinen vähimmäisalkoholipitoisuus 12,5 prosentista 17 prosenttiin ja todellinen vähimmäisalkoholipitoisuus 10,5 prosentista 12,5 prosenttiin.

— Muutetaan yhtenäisen asiakirjan 3 kohta siltä osin kuin se koskee todellista ja luonnollista vähimmäisalkoholipitoisuutta tilavuusprosentteina.

— Nostetaan 1 luvun IX kohdan b alakohdassa, joka koskee analyysinormeja, käymiskykyisten sokereiden pitoisuus 25–51 grammasta litraa kohden 85 grammaan litraa kohden.

— Lisäksi lisätään, että viineillä voi poikkeuksellisesti ennen pullotusta olla haihtuvien happojen pitoisuus, jonka kuluttaja-asioista ja maataloudesta vastaavat ministeriöt ovat vahvistaneet yhdessä.

Tuotanto-olosuhteita muutetaan, jotta viini ”Haut-Montravel” voidaan paremmin yksilöidä makeaksi viiniksi eli likööriviiniksi, joka valmistetaan ylikypsistä rypäleistä, jotka korjataan käsin useassa eri vaiheessa.

2.6 Viiniköynnöslajikkeet ja niiden yhdistelmät

— Lisätään 1 luvun V kohdan 2 alakohtaan, joka koskee sallittujen viiniköynnöslajikkeiden suhteellisia osuuksia, seuraava lause: ”lajikkeen Sémillon B osuus on vähintään 50 %”. Tämä lajike on pääasiallinen lajike tuotantoalueella ja kypsyy helposti ylikypsäksi tuotantoalueella vallitsevassa rannikkoilmastossa. Tämä muutos ei vaikuta yhtenäiseen asiakirjaan.

— Tarkistetaan 1 luvun IX kohdan 1 alakohdan a alakohtaa, joka koskee lajikkeiden yhdistelemistä, sen täsmentämiseksi, että lajikkeen Sémillon B osuuden on oltava vähintään 50 %. Tämä muutos ei vaikuta yhtenäiseen asiakirjaan.

Näillä muutoksilla pyritään luonnehtimaan paremmin SAN-nimityksen ”Haut-Montravel” viinejä ja tuomaan esiin niiden liköörimäisyyttä.

2.7 Viininvalmistusmenetelmät

Viininvalmistusmenetelmiä koskevan 1 luvun IX kohdan 1 alakohdan c alakohdassa kielletään SAN-nimityksen ”Haut-Montravel” viinien väkevöinti.

Muutetaan yhtenäisen asiakirjan viininvalmistusmenetelmiä koskevaa 4 kohtaa vastaavasti.

2.8 Viinien markkinointi kuluttajille

Eritelmän 1 luvun IX kohdan 4 alakohdassa pidennetään kypsytysjaksoa. Viinejä ei saa saattaa kuluttajamarkkinoille ennen sadonkorjuuta seuraavan vuoden syyskuun 1. päivää.

Tuotanto-olosuhteita muutetaan, jotta viini ”Haut-Montravel” voidaan paremmin yksilöidä makeaksi viiniksi eli likööriviiniksi, joka valmistetaan ylikypsistä rypäleistä, jotka korjataan käsin useassa eri vaiheessa.

Tämä muutos ei vaikuta yhtenäiseen asiakirjaan.

2.9 Valvonta

Kuvaus ja perustelut

Eritelmän II luvun I kohtaa, joka koskee ilmoitusvelvollisuuksia, muutetaan.

Määräaika, johon mennessä tuotannosta luopumista koskeva ilmoitus on jätettävä, siirretään ajankohtaan ennen sadonkorjuun alkua.

Ilmoitus tuotteen myynnistä yleisemmässä luokassa poistetaan.

Eritelmän II luvun II kohtaan, joka koskee rekisterinpitoa, lisätään velvoite pitää päiväkohtaista rekisteriä seuraavien tietojen keräämiseksi: korjattujen lohkojen maarekisterit, päivämäärä, korjattu määrä ja sadon sokeripitoisuus.

Eritelmän III luvun I kohdassa olevaan taulukkoon, jossa luetellaan pääasialliset valvottavat seikat, lisätään useassa eri vaiheessa käsin tehtävän viininkorjuun valvonta.

Näiden muutosten tavoitteena on eritelmän noudattamisen valvonta. Ne eivät vaikuta yhtenäiseen asiakirjaan.

YHTENÄINEN ASIAKIRJA

1. Nimi/nimet

”Haut-Montravel”

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Kyse on erittäin konsentroituneista, hienostuneista ja makeista valkoviineistä. Makeus kehittyy rypäleiden saatua jalohometartunnan (botrytis cinerea). Viinit soveltuvat erinomaisesti kypsyttämiseen. Näissä makeissa valkoviineissä on paljon käymiskelpoisia sokereita (pitoisuus > 85 g/l). Niiden maussa on tiettyä täyteläisyyttä. Niiden aromeissa voi aistia hillottuja tai kandeerattuja hedelmiä, toisinaan myös hivenen hunajaa.

Ei väkevöidä. Luonnollinen vähimmäisalkoholipitoisuus: 17 %.

Kokonaisalkoholipitoisuus vähintään (til-%): 12 %

Viineillä voi poikkeuksellisesti ennen pullotusta olla haihtuvien happojen pitoisuus, jonka kuluttaja-asioista ja maataloudesta vastaavat ministeriöt ovat vahvistaneet yhdessä.

5. Viininvalmistusmenetelmät

a. Olennaiset viininvalmistusmenetelmät

Erityinen viininvalmistusmenetelmä

Kaikenlainen väkevöinti on kielletty.

Korjatun rypälesadon kaikenlainen lämpökäsittely alle -5 °C:ssa ja kaikenlainen kuivaaminen asiaan tarkoitetuissa tunneleissa tai huoneissa on kielletty. Puupalojen käyttö ja tanniinien lisääminen on kielletty. Edellä mainittujen säännösten lisäksi näiden viinien valmistuskäytäntöjen on oltava unionin tasolla ja maatalouslaissa vahvistettujen vaatimusten mukaisia.

Viljelykäytäntö

Viiniköynnösten vähimmäistiheys on istutettaessa 5 000 köynnöstä hehtaaria kohden.

Köynnösrivien välinen etäisyys ei saa olla yli 2 metriä eikä köynnösten välinen etäisyys samassa rivissä alle 0,80 metriä.

Viiniköynnökset leikataan seuraavilla tekniikoilla: Guyot-leikkaus, Royat-leikkaus tai matalaleikkaus.

Kussakin köynnöksessä saa olla enintään 10 kukkivaa silmua. Keinokastelu on kielletty.

b. Enimmäistuotto

30 hehtolitraa/hehtaari

6. Rajattu alue

Rypäleet on korjattava ja viiniytettävä ja viini on valmistettava seuraavissa Dordognen departementissa sijaitsevissa kunnissa: Bonneville-et-Saint-Avit-de-Fumadières, Fougueyrolles, Lamothe-Montravel, Montcaret, Montazeau, Montpeyroux, Nastringues, Port-Sainte-Foy-et-Ponchapt, Saint-Antoine-de-Breuilh, Saint-Méard-de-Gurçon, Saint-Michel-de-Montaigne, Saint-Vivien ja Vélines.

7. Viininvalmistuksen pääasialliset rypälelajikkeet

Muscadelle B

Sémillon B

Sauvignon gris G

Sauvignon B

8. Yhteyden/yhteyksien kuvaus

Suojatun alkuperänimityksen ”Haut-Montravel” maantieteellinen alue sisältyy suojatun alkuperänimityksen ”Montravel” maantieteelliseen alueeseen. Alue sijaitsee Dordognen departementin länsiosassa, ulottuu 13 kuntaan ja rajoittuu etelässä Dordognen laaksoon ja pohjoisessa Landais’n metsäalueeseen.

Geomorfologisesti SAN-nimityksen ”Haut-Montravel” maantieteellinen alue muodostaa Bergeracin alueella ainutlaatuisen terassimaiseman, jota ympäröivät La Lidoiren ja Dordognen laaksot.

Rajattu viljelyalue on valittu huolella optimaalisen rypälelaadun takaamiseksi. Se koostuu pääasiassa vettä hyvin läpäisevää kalkkipitoista savimaata olevista lohkoista tasangolla ja suoraan etelään viettävillä rinteillä. Maaperä on lisäksi niukkaravinteista ja huuhtoutunutta, mutta siinä on riittävästi savea, jotta kesän kuivuus ei muodostu ongelmaksi.

Edellä mainitun vuoksi viininviljelymenetelmiä on noudatettava tarkasti. Esimerkiksi vähimmäisistutustiheys on 5 000 köynnöstä hehtaaria kohden, ja köynnöskohtainen korjuupaino on alhainen. Näin voidaan taata, että rypäleet ovat riittävän kypsiä oikeaan aikaan, jotta niiden konsentraatio on hyvä. Tämä koskee alueen paikallisia lajikkeita muscadelle B, sauvignon B ja sauvignon gris G, myös lajiketta ondenc B, ja erityisesti lajiketta sémillon B, joka on usein pääasiallinen lajike ja kypsyy helposti ylikypsäksi rannikkoilmastossa.

Rypäleiden konsentraatio on saavutettava luonnollisesti. Jäähdyttäminen ja kuivaaminen tunneleissa on kielletty. Lisäksi on kielletty kaikenlainen jatkuvatoimisten puristimien ja pumpuilla varustettujen itsepurkavien rypälevaunujen käyttö, jotta voidaan säilyttää rypäleet sellaisenaan puristamiseen saakka.

Syksyisin Dordognen laakson ja Landais’n metsäalueen erityisissä ilmasto-oloissa aamupäivät ovat usvaisia ja iltapäivät aurinkoisia. Tällaisissa olosuhteissa viininviljelijät voivat korjata ylikypsät rypäleet useassa eri vaiheessa. Rypäleet sisältävät tällöin paljon sokeria jalohometartunnan (botrytis cinerea) ansiosta. Viineistä tulee hienostuneita, makeita ja erittäin konsentroituneita. Niiden käymiskelpoisten sokereiden pitoisuus on yli 85 grammaa litraa kohden ja kokonaisalkoholipitoisuus 14,5 % ilman minkäänlaista väkevöintiä. Näiden makeiden viinien maussa on tiettyä täyteläisyyttä, ja niiden aromeissa voi aistia hillottuja tai kandeerattuja hedelmiä, toisinaan myös hivenen hunajaa. Viinit ilmentävät alueen suurta potentiaalia ja soveltuvat erinomaisesti kypsyttämiseen.

Alueen viininviljelijöiden taitotieto perustuu vanhaan perinteeseen, jossa viiniyttäminen tapahtui jäännössokerilla. Viinien säilyvyyttä pyrittiin parantamaan, sillä viinejä kulutettiin myös hyvin kaukana niiden alkuperäpaikasta (erityisesti Pohjois-Euroopassa).

SAN-nimityksen ”Haut-Montravel” viinien historiaa ei juuri tunneta ajalta ennen viinikirvaongelmaa. Viittauksia löytyy ainoastaan Montravel-viineistä, ja nekin ovat yleisluontoisia. Niissä ei mainita, onko kyse kuivista viineistä vai sellaisista, joiden sokerit ovat käymiskykyisiä.

Edouard Feret kartoitti kattavasti viininviljelyä Bergeracin alueella vuonna 1903 julkaistussa teoksessaan Bergerac et ses vins. Hän kirjoittaa muun muassa, että ”Fougueyrolles’n, Nastringues’n ja Saint-Antoine-de-Breuilh’n kunnissa parhaimmat viinit ovat samaa luokkaa kuin Sainte-Foyn viinit. Ne ovat erittäin hienostuneita, pehmeitä ja makeita, ja niillä on usein miellyttävä bukee”.

Tuotanto on pienimuotoista, ja viinejä myydään yksinomaan pulloissa. Viininviljelijät ovat kautta aikojen harjoittaneet korkealaatuista viininviljelyä ja -tuotantoa. Epäsuotuisista ilmasto-oloista huolimatta he ovat pystyneet tuottamaan laadukkaita makeita valkoviinejä.

Käsite ”Montravel” saa yhä enemmän jalansijaa monissa paikallisissa yhteyksissä (muun muassa maatalousnäyttelyissä), mikä pitää yllä Bergeracin alueen hyvää mainetta.

9. Olennaiset lisäedellytykset

Välittömässä läheisyydessä sijaitseva alue

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Välittömässä läheisyydessä sijaitseva alue koostuu viiniyttämistä ja valmistusta koskevan poikkeuksen mukaisesti seuraavista kunnista:

— Dordognen departementti: Bergerac, Le Fleix, Monfaucon ja Saint-Laurent-des-Vignes.

— Gironden departementti: Gardegan-et-Tourtirac, Gensac, Landerrouat, Les Lèves-et-Thoumeyragues, Pineuilh, Saint-Avit-Saint-Nazaire ja Saint-Emilion.

Merkintöjä koskevat säännöt

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Suojatun alkuperänimityksen ”Haut-Montravel” saaneiden viinien etiketissä voidaan mainita laajempi maantieteellinen alue ”Sud-Ouest”. Kyseinen maantieteellinen alue voidaan ilmoittaa myös kaikentyyppisissä esitteissä ja astioissa. Laajempi maantieteellinen alue voidaan kirjoittaa enintään yhtä korkeilla ja yhtä leveillä kirjaimilla kuin suojattu alkuperänimitys.

Eritelmän julkaisutiedot

https://info.agriculture.gouv.fr/gedei/site/bo-agri/document_administratif-c142e23c-3854-4c0e-bdb3-97c3b983b620